钦定古今图书集成/明伦汇编/官常典/第528卷 > 沙全
## 钦定古今图书集成/明伦汇编/官常典/第528卷 > 沙全

按《元史》本传：“沙全，哈剌鲁氏。父沙的，世居沙漠，从太
祖平金，戍河南柳泉，家焉。全初名杪儿赤，甫五岁，为
宋军所掳，年十八，留刘整幕下。宋人以其父名沙的，
使以沙为姓，而名曰全。全久居宋险固，备知之。中统
二年，整以泸州来归，全与之同行，宋军追之，全力战
得脱，授管军百户。至元三年，整出兵云顶山，与宋将”
夏贵兵遇，全击杀甚众。五年，命整领都元帅事，出师
围襄、樊，以全为镇抚。整遣全率军攻仙人山、陈家洞
诸寨，破之，升千户，赐银符。败宋将张贵，拔樊城，与刘
整军会。修正阳城，引兵渡淮，与宋将陈安抚战，败之。
十二年，从丞相阿术与宋将张世杰、孙虎臣大战于
焦山，水陆并进。宋人不能支，尽弃鼓旗走，获其将士
三十三人。从攻常州，克之，乘胜下沿海诸城。至华亭，
戒士卒毋杀掠，遂倾城出降。以功授华亭军民达鲁
花赤。时民心未定，有未附盐徒聚众数万，掠华亭，全
击破之。籍其名，得六千人，请于行省，遣屯田于淮之
芍陂。行省以邑人新附，时有叛侧，委万户忽都忽等
体察，欲屠其城。全言：“盐卒多非其土人，若屠之枉死
者众，以死保其不叛。”遂止。赐金符，加武略将军，兼领
盐场，职如旧。寻升华亭为府，以全为达鲁花赤，赐虎
符。时盗贼蜂起，其最盛者有众数千人，全悉招来之，
境内得安。改松江万户府达鲁花赤，始专领军政。二
十二年，召见，迁隆兴万户府达鲁花赤，得请，复旧名
曰杪《儿赤》。未几，帝以为松江濒海重地，复命镇之，赐
三珠虎符。卒于官。